หุ้นแม่แรงฝ่อ! นักลงทุนทิ้ง IVL-W1 ระเนระนาดกดราคาทรุดฮวบ 55%
หุ้นแม่แรงฝ่อ! นักลงทุนทิ้ง IVL-W1 ระเนระนาดกดราคาทรุดฮวบ 55.03% เหลือ 0.67 บาท ลบไป 0.82 บาท 
18 ก.ค. 2560

ผู้สื่อข่าวรายงานว่า ราคาหุ้นบริษัท อินโดรามา เวนเจอร์ส จำกัด (มหาชน) หรือ IVL ปิดตลาดวันนี้ (17 ก.ค.) อยู่ที่ 37 บาท ลบ 1 บาท หรือ 2.63% สูงสุดที่ 38 บาท ต่ำสุดที่ 36.75 บาท ด้วยมูลค่าซื้อขาย 911.38 ล้านบาท
ส่วนราคาหุ้นบริษัท อินโดรามา เวนเจอร์ส จำกัด (มหาชน) ครั้งที่ 1 หรือ IVL-W1 อยู่ที่ 0.67 บาท ลบ 0.82 บาท หรือ 55.03% สูงสุดที่ 1.44 บาท ต่ำสุดที่ 0.67 บาท ด้วยมูลค่าซื้อขาย 142.48 ล้านบาท

(คลิกที่รูปภาพเพื่อขยายขนาด)
ทั้งนี้ IVL-W1 มีกำหนดการแปลงสิทธิครั้งที่ 12 ในวันที่ 31 ก.ค.60 ขณะที่มีผู้ใช้สิทธิการแปลง 11 ครั้งที่ผ่านมาเพียง 19,844 หน่วยเท่านั้น
ด้านมูลค่าของ IVL-W1 ปรับตัวลดลงเมื่อเทียบกับวันแรกที่เข้ามาทำการซื้อขาย เมื่อวันที่ 3 ต.ค. 2557 ซึ่งมีมุลค่าอยู่ที่ 4.02 ขณะที่เคยขึ้นไปทำจุดสูงสุดที่ระดับ 4.44 บาท เมื่อวันที่ 30 พ.ค.60 และปรับตัวลดลงมาปิดที่จุดต่ำสุดในวันนี้ (17 ก.ค) ที่ระดับ 0.67 บาท
สำหรับราคาในการใช้สิทธิซื้อหุ้นสามัญของ IVL-W1 คือ 36.00 บาทต่อหุ้น โดยมีอัตราการใช้สิทธิ 1 หน่วยต่อ 1 หุ้นสามัญ ซึ่งผู้ถือหน่วยจะสามารถแปลงสิทธิดังกล่าวเป็นครั้งสุดท้ายได้ในวันที่ 24 ส.ค. 2560
อย่างไรก็ตาม IVL-W1 จะทำการหยุดการซื้อ หรือขึ้นเครื่องหมาย SP ระหว่างวันที่ 31 ก.ค.-24 ส.ค. 2560 ดังนั้นวันทำการสุดท้ายที่ผู้ถือหน่วยสามารถทำการซื้อขาย IVL-W1 ได้คือ วันพฤหัสบดีที่ 27 ก.ค. 2560
ทั้งนี้ ผู้สื่อข่าวตั้งข้อสังเกตว่า สาเหตุที่ส่งผลให้ราคา IVL-W1 ปรับตัวลดลงอย่างรุนแรงในวันนี้อาจเป็นเพราะเกิดแรงเทขายออกมาอย่างหนักหน่วง เนื่องจากปัจจุบันถือว่าใกล้ครบกำหนดการแปลงสิทธิครั้งที่ 12 ซึ่งถือเป็นครั้งสุดท้ายก่อนหน้าจะมีการขอขึ้นเครื่องหมาย SP แล้ว ขณะที่ราคาหุ้นสามัญ IVL (หุ้นแม่) ไม่สามารถปรับตัวขึ้นสู่ระดับที่สามารถสร้างแรงจูงใจให้ผู้ถือหน่วยวอแรนท์แปลงสิทธิเป็นหุ้นสามัญได้
โดยเมื่อใช้มูลค่าล่าสุดของ IVL-W1 จากราคาปิดตลาดในวันนี้ซึ่งอยู่ที่ระดับ 0.67 บาท ส่งผลให้ต้นทุนในการแปลงสิทธิดังกล่าวอยู่ที่ 36.67 บาทต่อหุ้น ซึ่งเมื่อเทียบกับราคาปิดตลาดของหุ้น IVL วันนี้ เท่ากับว่าผู้ใช้สิทธิจะมีกำไรจากการแปลงสิทธิจำนวน 0.33 บาท หรือ In the Money จำนวนเพียง 0.33 บาท
ดังนั้น การขาย IVL-W1 เพื่อรับรู้กำไรที่สูงกว่าการนำไปแปลงสิทธิ ประกอบกับความกังวลต่อมูลค่าของวอแรนท์ที่อาจปรับตัวลดลงต่อเนื่องตามระยะเวลาที่สามารถซื้อขายได้ จึงส่งผลให้เกิดแรงเทขายออกมาอย่างหนักในวันนี้